# 3.3. Viaxe pola lusofonía

# Cantamos alén do mar

Escoita con atención a seguinte canción de Uxía Senlle Cantos na maré. Anota no teu caderno o nome dos países que se nomean nela. Esta é unha homenaxe á lingua galega e portuguesa que se poden compartir con máis de 200 millóns de persoas dos cinco continentes. Falamos do mundo lusófono.

## Audio

audio/mpeg

# Luso...que?

LU-SO-FO-NÍA. Que é?

Para saber que é tes que ter claros dous conceptos.

## Lusos

Escoitaches algunha que chamasen ao país veciño o país luso? Ou iso de "os xogadores lusos chegaron ao partido...". Os portugueses identifícanse co pobo lusitano. Igual que os galegos dicimos que somos castrexos ou celtas. Ata os romanos chamaron Lusitania á provincia onde estaba inserido Portugal.

## Colonizadores

Xa sabes que o portugués e o galego teñen unha orixe común. Tras a súa separación ambos os territorios viviron realidades diferentes. Portugal chegou a converterse nun país de grandes navegantes e exploradores. É un dos grandes colonizadores da historia. Iso fixo que a súa lingua chegase a lugares tan afastados entre eles como América, África e Asia.

Da colonización temos hoxe en día moitos lugares do mundo onde falan portugués. Lusofonía é o nome que se lle deu ao conxunto de países onde o portugués é lingua oficial.

Son países lusófonos Portugal, Brasil, Cabo Verde, Guinea-Bissau, Angola, Mozambique, Guinea Ecuatorial, Santo Tomé e Príncipe e Timor Oriental. Tamén é unha rexión lusófona Macao, en China.

## Lectura facilitada

Que é a Lusofonía?

Para entender que é a Lusofonía, primeiro temos que saber dúas cousas:

1. Lusos:

Escoitaches algunha vez que lle chaman a Portugal o "país luso"? Ou que din "os futbolistas lusos chegaron ao estadio"? Pois ben, os portugueses séntense identificados co antigo pobo dos lusitanos. É coma nós, os galegos, que ás veces dicimos que somos de orixe castrexa ou celta.

Hai moito tempo, os romanos chamaron Lusitania á provincia onde estaba Portugal.

2. Colonizadores:

Xa sabemos que o portugués e o galego naceron da mesma lingua. Pero despois separáronse e cada territorio viviu a súa propia historia. Portugal converteuse nun país de grandes mariñeiros e exploradores. Foi un dos países que máis territorios conquistou e levou a súa cultura e a súa lingua a moitos lugares do mundo: América, África e Asia.

Grazas a esa época de colonización, hoxe en día hai moitos países onde se fala portugués. A palabra Lusofonía é o nome que se lle deu ao grupo de países onde o portugués é a lingua oficial.

Os países que forman a Lusofonía son:

Portugal
Brasil
Cabo Verde
Guinea-Bissau
Angola
Mozambique
Guinea Ecuatorial
Santo Tomé e Príncipe
Timor Oriental
Tamén hai unha rexión en China chamada Macao onde o portugués tamén é unha das linguas oficiais.

Así que, a Lusofonía é como unha gran familia de países que comparten a lingua portuguesa como un lazo común, grazas á historia de Portugal como país explorador.

## Audio

audio/mpeg

# Onde están?

Procura nun mapa político do mundo os países e rexións lusófonas. Despois copia o mapa no teu caderno e marca os diferentes lugares.

## Audio

audio/mpeg

# Descubrindo e describindo

Lembras o reto deste REA? Agora é o momento de facer grupos. Cada grupo terá que facer o traballo sobre un destes lugares que falan portugués.

Agora xa tes o teu país ou rexión lusófona. Porás a proba os teus coñecementos.

Co teu grupo buscade información sobre o país que vos tocou para comezar a traballar no reto.

1. Debedes escoller fotografías de paisaxes importantes dese país. Tantas imaxes como persoas sexades no grupo.
2. Faredes o mesmo con personaxes importantes dese país. Buscaredes un personaxe histórico, unha persoa importante do mundo da literatura do país, outra do mundo da música, da arte. Igualmente, un por persoa do grupo.
3. Para rematar buscaredes animais típicos do país. Animais que se identifiquen co lugar, que só hai nese país... Tamén un por persoa do grupo.

Unha vez que teñades todo repartiredes os lugares, os persoeiros e os animais. Agora que tes os teus debes facer:

1. Unha descrición da paisaxe.
2. Unha descrición da persoa (física e tamén polo que é importante).
3. Unha descrición do animal.

## Lectura facilitada

Traballo en grupo sobre os países lusófonos

Lembras o reto que temos neste traballo? Pois agora imos facer grupos. Cada grupo vai estudar un dos lugares onde se fala portugués.

Xa tedes o voso país ou rexión para investigar. Agora imos ver o que sabedes!

Co voso grupo, buscaredes información sobre o país que vos tocou. Así poderedes empezar a traballar no reto.

Que tedes que buscar?

- Fotos de paisaxes importantes: Buscade tantas fotos como persoas haxa no grupo. Que sexan lugares bonitos e significativos do país.
- Personaxes importantes: Buscade unha persoa importante de cada un destes campos (unha por persoa do grupo):
- Historia
- Literatura (escritores)
- Música (cantantes, músicos)
- Arte (pintores, escultores...)
- Animais típicos: Buscade animais que sexan propios dese país, que se identifiquen con el ou que só vivan alí. Tamén un animal por cada persoa do grupo.

Que facer con todo isto?

Unha vez que teñades as fotos e a información, repartirédelo entre os membros do grupo. Cada un terá:

- Unha paisaxe
- Unha persoa importante
- Un animal típico

Agora, cada un de vós ten que facer unha pequena descrición de cada cousa que lle tocou:

Descrición da paisaxe: Contade como é o lugar da foto. Que se ve? Que cores ten? Que sensación produce?
Descrición da persoa: Describide como é fisicamente (se atopades esa información) e explicade por que é importante no seu país. Que fixo? Por que é famoso?
Descrición do animal: Contade como é o animal e por que é típico dese país. Onde vive? Que come? Hai algo interesante sobre el?

## Audio

audio/mpeg

Páxina 15 de 30

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)